L-aktar kwistjonijiet prominenti fl-aħħar jiem reġgħu kienu dawk amministrattivi u tekniċi fejn diversi stakeholders iddibattew minn għandu jkollu vuċi f'dawn ir-riformi, kif ukoll x'forma għandhom jieħdu l-bidliet in kwistjoni. Kritika iebsa Fil-jiem li għaddew żewġ eks sewwieqa tal-F1 ngħaqqdu ma' Bernie Ecclestone biex huma wkoll jikkundannaw l-aġir tal-Grand Prix Drivers' Association (GPDA) li ftit tal-ġimgħat ilu ppubblikaw ittra li fiha kkritkaw b'mod aħrax l-amministraturi tal-isport. Għall-bidu, Ecclestone kien żamm lura milli jieħu pożizzjoni netta dwar din l-ittra. Madankollu, il-ġimgħa l-oħra huwa kien ħareġ b'mod qawwi kontra l-GPDA fejn sostna illi s-sewwieqa m'għandhomx jindaħlu f'kwistjonijiet amministrattivi u minflok misshom jiffukaw fuq is-sewqan. Huwa sostna li din l-opinjoni hija bbażata fuq il-fatt li huma mhux biss m'għandhomx sehem finanzjarju fl-isport ħlief li jieħdu ħafna flus minnu. Għaldaqstant, huma m'għandhomx jieħdu azzjonijiet li jxekklu x-xogħol ta' min jimlilhom bwiethom. Kien hemm min ma qabilx ma' Ecclestone għaliex ħass li s-sewwieqa għandhom jingħataw l-ispazju fejn jesprimu ruħhom minħabba li huma integrali għall-isport. Madankollu, anki eks sewwieqa tal-F1 bħal Jacques Villeneuve u John Watson ħaduha kontra l-GDPA dwar din il-kwistjoni. L-ewwel li tkellem kien l-eks kampjun Kanadiż illi sostna li s-sewwieqa għandhom iżommu ħalqhom magħluq għaliex il-kritika tagħhom qegħda tagħmel ħsara lill-isport. Minflok, huwa qal ukoll li s-sewwieqa għandhom jaħdmu bir-regoli li jingħataw. Villeneuve kien ukoll kritiku dwar il-fatt li huma bosta s-sewwieqa li qegħdin jitkellmu minflok ikun hemm rappreżentant jew tnejn li jitkellem f'isem kulħadd. Dan l-ammont kbir ta' kelliema, fl-opinjoni tiegħu, qiegħed iwassal biex ikun hemm ammont kontinwu ta' aħbarijiet negattivi relatati mal-F1 hekk kif is-sewwieqa kollha qegħdin jagħtu l-fehmiet tagħhom. Min-naħa l-oħra, Watson iddeskriva l-ittra bħala farsa għaliex dak li ntqal fiha kien ovvju. Huwa qal ukoll li s-sewwieqa tal-F1 tal-lum misshom isibu modi aktar kostruttivi kif jinvolvu ruħhom minflok joqgħodu jmorru jixxalaw u jaħlu l-ħin. Fost l-oħrajn, huwa ssuġġerixxa li s-sewwieqa għandhom jagħmlu pressjoni biex ikollhom rappreżentant fuq il-World Motor Sport Council ħalli jkollhom vuċi b'saħħitha fl-ogħla livelli tal-isport. Piż finanzjarju kbir Aspett tal-isport illi Ecclestone u diversi sewwieqa qegħdin jaqblu fuqu huma l-magni V6 ibridi, illi kienu fiċ-ċentru ta' kontroversja kbira minn meta ġew adottati. Minkejja l-influenza kbira tiegħu, il-biljunarju Brittaniku ma kienx irnexxielu jfaqqaf l-introduzzjoni ta' dawn il-power units li ddaħħlu b'riżultat tal-pressjoni li saret minn diversi fornituri li riedu li jintużaw magni b'teknoloġija simili għal dik tal-vetturi tat-toroq. Madankollu, Ecclestone qatt ma qagħad lura milli jikkritikahom u l-ġimgħa l-oħra saħansitra tenna li l-V6s huma r-raġuni prinċipali wara l-problemi finanzjarji serji li qegħdin jesperjenzaw it-timijiet għaliex dawn jiswew ferm aktar mill-V8s. Minkejja li l-Ferrari kienu l-aktar tim li rreżistew ir-ritorn tal-V8s, is-sewwieq tagħhom Sebastian Vettel ma darx mal-lewża din il-ġimgħa hekk kif issekonda l-opinjoni ta' Ecclestone dwar il-fatt li l-magni ibridi qegħdin ipoġġu piż finanzjarju kbir fuq it-timijiet. Kompromess Il-kontroversji tekniċi ma llimitawx ruħhom għall-magni. Dan għaliex it-timijiet għadhom qegħdin jiddibattu l-entità tar-riformi ajrudinamiċi li se jidħlu fis-seħħ fl-2017. Oriġinarjament, l-intenzjoni kienet li jitfassal pjan sal-aħħar ta' Frar li għadda. Minħabba differenzi kbar fil-pożizzjonijiet, però, kien deċiż li d-dibattitu jkompli għaddej sal-aħħar ta' April. Madankollu, skont it-team principal tar-Red Bull Racing Christian Horner, anki l-ftehim ta' dan ix-xahar jaf ikun approvat fost xettiċiżmu kbir. F'kummenti li ta lill-midja, huwa sostna li minħabba il-fatt li l-ħin huwa limitat, it-timijiet jafu jkollhom jaqblu fuq l-inqas kompromess kontroversjali għaliex id-differenzi fuq x'żviluppi għandhom isiru għadhom kbar. Huwa kkonferma li l-prijorità għadha li tiżdied id-downforce u l-qabda mekkanika ħalli l-vetturi jkunu bejn tliet u ħames sekondi aktar veloċi minn dawk attwali. It-team principal tal-Mercedes Toto Wolff, ma damx wisq biex jiżvela li huwa wieħed mill-amministraturi li għadu xettiku dwar dan il-pjan. Fil-fehma tiegħu, din ir-riforma se tnaqqas mhux iżżid l-ispettaklu. Dan għaliex iż-żieda fid-downforce se tagħmel il-vetturi aktar suxxettibbli għall-interferenza tal-influss tal-ajra li huma jesperjenzaw meta jkunu qrib vettura li tkun quddiemhom. Minħabba f'hekk, waqt konfronti diretti, il-vettura ta' wara se tkun aktar instabbli u tagħmilha aktar diffiċli għas-sewwieq li jaqbeż lil ta' quddiemu.